
Tilstede: Øyvind Wiborg, Kjetil Birkeland, Christian Hjort, Birgitte Lerheim, Kjersti Barca, Tor Egil Frøland, Kirsti Engelien og Marie S. Thorstensen (referent).
Sak 1: Godkjenning av innkalling, saksdokumenter og referat
Ingen kommentarer fra programrådet. 
Sak 2: Orienteringssaker
a) Søknadstall, opptakstall og antall registrerte studenter
UiOs lektorprogram er fortsatt populært, men noe nedgang totalt i antall søkere. Karakterkvoten for å få opptak ligger stabilt, det samme med antall studenter som takker ja til plassen. Vi måtte kjøre et ekstraopptak på studieretning engelsk. I år er første gang vi hadde flere kvalifiserte søkere enn studieplasser på studieretning realfag. 

b) Forkurs i matematikk 
Totalt var det 76 personer som meldte seg til forkurs ved UiO. Det har vært varierende deltagelse på de ulike undervisningsaktivitetene som ble tilbudt – både på Blindern og i den digitale læringsmodulen som ble utviklet av UiT. 42 av de påmeldte var kvalifiserte til å avlegge prøven, og 32 møtte på selve prøvedagen. Av de 32 var det 6 som fikk bestått. Utdanningsdirektoratet hadde laget og kvalitetssikret prøven, og stod også ansvarlig for sensur i samarbeid med Sør-Trøndelag fylkeskommune. På grunn av en del klager på formelle feil ved flere læresteder i landet, ombestemte KD seg og besluttet at studenter som var rammet av formelle feil eller hadde dokumentert gyldig fravær på prøvedagen skulle få anledning til å avlegge ny prøve. Den ble holdt 7. september. Ved UiO ble det ikke begått formelle feil og det ble dermed ikke avholdt ny prøve. 

c) Oppstart av PROMO
Lektorprogrammets profesjonsrettede mentorordning ble igangsatt høsten 2016 i «ny drakt». Det er opprettet 0-studiepoengsemner for hvert semester – PROMO1-PROMO10. I PROMO blir studentene inndelt i grupper etter hvilket studieløp de går, og mentoren, som er en erfaren faglærer med veilederkompetanse, har undervisningskompetanse og erfaring fra de samme fagene. Hvert emne består av 2-3 mentorgruppesamlinger. Studentene som deltar på PROMO vil også få tilbud om andre profesjonsfaglige og relevante arrangementer hvert semester. Studentene melder seg til emnene i Studentweb og får samlingene og andre aktiviteter opp i sin timeplan. For å bestå emnene må man være tilstede i et gitt antall samlinger. PROMO 1 og 3 har hatt meget god påmelding høsten 2016, mens det som forventet var færre som har meldt seg til PROMO5. 

d) Fremdriftsplan programspesialiseringer
Programspesialiseringene ved HF, MN og ILS skal behandles av programrådet i møtet 9. november. Deretter vil de oversendes til vedtak av dekanen på UV. 

e) Emnegruppebeskrivelser
I forbindelse med revisjon av programspesialiseringene har ILS utarbeidet emnegruppebeskrivelser for hver spesialisering. Hensikten er å synliggjøre sammenhengen mellom studiefaget og vise relevansen til skolefaget. Programrådet ble enige om å igangsette en prosess der vi får opp emnegruppebeskrivelser for alle emnegruppene i Lektorprogrammet. ILS har mange lærere med erfaring fra skolen som kan bidra i et slikt arbeid for å synliggjøre skolefaget. HF har også praksistoere som vil kunne bidra. Programledelsen vil sende en bestilling til fakultetene der det oppfordres til at studenter inkluderes i arbeidet. 

Sak 3: Dispensasjon fra krav om praksis i fire av fem studieår
Forskrift om rammeplan for lektorutdanning for trinn 8-13 har et strukturkrav om praksis i 4 av 5 studieår. UiO har en studiemodell som ivaretar dette kravet. Vi har en god andel søkere til programmet som har mye utdanning fra før som de ønsker å innpasse i programmet. De søkerne som kan innpasse mer enn 60 studiepoeng, risikerer å komme i konflikt med forskriftens krav om praksis i fire av fem studieår. Konsekvensen er at de må søke permisjon, ta emner utenfor utdanningsplanen e.l. Dette er lite ønskelig da det vil innebære at vi aktivt holder studenter tilbake og hindrer de i å ferdigstille lektorutdanningen på kortest mulig tid. 
Programrådet var positive til å sende saken om dispensasjon fra kravet om praksis i 4 av 5 studieår til STYLE for videre behandling. 
Sak 4: Spørreundersøkelse med utgangspunkt i Studiebarometeret
Spørreundersøkelsen skal gjennomføres blant studentene som tar PROF1015 og resultatene skal kunne brytes ned på studieløp og studieretningsnivå. Vi ønsker en mer nyansert versjon av studiebarometeret. Programeier vurderer å dele ut spørreundersøkelsen på papir for å sikre høyest mulig deltagelse. Spørreundersøkelsen bør ha et profesjonelt design. Det finnes en programvare som kan lage slike spørreundersøkelser og lese av resultatene av disse. Programrådsmedlemmer bes undersøke om sitt fakultet har noe slikt som kan benyttes. Hvis man ikke får tak i en slik programvare er et alternativ å ansette noen til å registrere dataene manuelt. En annen mulighet er at alle skal svare på undersøkelsen på PC der og da, noe som kan bidra til en lavere svarprosent. 
Programrådet ga innspill på noen spørsmålene, og spør seg om det kan fungere bedre å bruke påstander? En annen vurdering som må gjøres er om man ønsker å holde seg tro til studiebarometeret eller om vi bør lage en helt ny undersøkelse som er spesialtilpasset for Lektorprogrammet? Et mål må uansett være å gjøre undersøkelsen så kort som mulig, samtidig som en får frem den viktigste informasjonen for programmet. 

Sak 5: Eventuelt
Det var ingen saker til eventuelt. 



